बास्केटबल लिग आजबाट
नेपाली बास्केटबल इतिहासमै सर्वाधिक पुरस्कार राशिको क्विक्स बास्केटबल लिग शनिबार सुरु हुँदै छ । गैरसरकारी संस्था प्ले फर डिप्राइभ्ड चिल्ड्रेन नेपाल (पीडीसीएन) को आयोजनामा हुने प्रतियोगितालाई चौधरी ग्रुपको दुई उत्पादनले प्रायोजन गरेको छ । आठ टोलीको सहभागिता रहने प्रतियोगिता होम एन्ड अवे प्रणालीमा कुल ६० खेल खेलिनेछ ।
काठमाडौँ — नेपाली बास्केटबल इतिहासमै सर्वाधिक पुरस्कार राशिको क्विक्स बास्केटबल लिग शनिबार सुरु हुँदै छ । गैरसरकारी संस्था प्ले फर डिप्राइभ्ड चिल्ड्रेन नेपाल (पीडीसीएन) को आयोजनामा हुने प्रतियोगितालाई चौधरी ग्रुपको दुई उत्पादनले प्रायोजन गरेको छ । आठ टोलीको सहभागिता रहने प्रतियोगिता होम एन्ड अवे प्रणालीमा कुल ६० खेल खेलिनेछ ।त्रिभुवन आर्मी क्लबसँग आबद्ध रहेका राष्ट्रिय टोलीका कप्तान सदीश प्रधानले यो प्रतियोगिताले नेपाली बास्केटबललाई नयाँ गति दिने बताए । ‘हामीले आजसम्म छोटो अवधिको प्रतियोगितामात्र खेल पाएका थियौं । विरलै हुने त्यस किसिमको प्रतियोगितामा भन्दा यस्तो लिगमा स्तरीय खेल प्रदर्शन गर्न सकिन्छ । यसले नेपाली बास्केटबललाई व्यावसायिकतातर्फ धकल्ने आस गरेको छु,’ उनले भने । महिला राष्ट्रिय टोलीकी कप्तान सदिना श्रेष्ठले पुरुषबाट सुरु भएको यस उत्साहजनक कार्यक्रमले आउने वर्षमा महिलाका लागि पनि केही सोच्ने आशा राखेको बताइन् ।प्रतियोगितामा नेपाली बास्केटबलका परिचित आठ टोलीले डेढ महिनाभित्र १४–१४ लिग खेल खेल्नेछन् । विभागीय टोली आर्मीसँगै साउथ साइडर्स बास्केटबल क्लब, बूढानीलकण्ठ नगरपालिका, हिमालयन हाउन्ड्स, गोल्डेनगेट कलेज, जेभियर कलेज, कीर्तिपुर बास्केटबल टिम र विशाल मिलन केन्द्रले सहभागिता जनाउने छन् । लिग चरणका शीर्ष चार टोलीले प्लेअफ हुँदै उपाधि भिडन्त तय गर्नेछन् । प्लेअफमा लिगको पहिलो स्थान हासिल गर्ने टोलीले चौथो तथा दोस्रो हुनेले तेस्रोको सामना गर्नेछन् ।आयोजक पीडीसीएनका अध्यक्ष अरुण कार्कीले घरेलु बास्केटबलको प्रवद्र्धनका लागि यस प्रतियोगिताले सहयोग पुग्ने बताए । ‘हामीले नेपाली बास्केटबलको विकासमा सहयोग पुर्‍याउने हेतुले यो कार्यक्रम ल्याएका हौं । आउने दिनमा यसलाई अझै परिस्कृत गर्दै लैजाने योजना छ,’ उनले थपे । प्रायोजक चौधरी ग्रुपका सहायक महाप्रबन्धक लालबाबु प्रसादले नेपाली बास्केटबलका लागि आफ्नो संस्थाले दीर्घकालिन सोच बनाएको बताए । उनले आउने दिनमा पनि बास्केटबलको स्तर उकास्न आवश्यक सहयोग गर्ने प्रतिवद्धता जनाए । नेपाल बास्केटबल संघका अध्यक्ष लामा टेन्डी शेर्पाले संघको प्राविधिक सहयोग रहेको यस प्रतियोगिताले भविष्यमा अन्य कार्यक्रम ल्याउन सहयोगी हुने बताए । विजेता टोलीले २ लाख र उपविजेताले १ लाख तथा तेस्रो स्थान हासिल गर्नेले ५० हजार रुपैयाँ प्राप्त गर्नेछन् । व्यक्तिगत विधातर्फ उत्कृष्ट हुने खेलाडीले १० हजारबराबरको उपहार पाउने छन् । व्यक्तिगत विधातर्फ मोस्ट भ्यालुएबल प्लेयर, सर्वाधिक स्कोरर, उत्कृष्ट डिफेन्स, उदीयमान खेलाडी र उत्कृष्ट प्रशिक्षक पुरस्कृत हुने छन् । २८ खेलका म्यान अफ द म्याचले ५ हजार बराबरको उपहार प्राप्त गर्नेछन् । पहिलो खेल शनिबार राखेप कभर्डहलमा आर्मी र विशाल मिलन केन्द्रबीच हुनेछ ।